Han var sønn av handelsmann og gårdbruker Johannes Thomassen jr. fra Verdal og hustru Paulianne (Paula) Dahl fra Lilledalen i Mosvik. Han hadde syv søsken. Hele familien var metodistiske kristne og sterke drivkrefter i den metodistiske menigheten i Levanger og Verdal, som ble etablert i 1880-årene. Han skulle selv komme til å nedlegge et betydelig arbeid i menigheten. Familien bodde på Reinsholm i Verdal før de kjøpte Støressand på Skogn i 1897. Faren døde året etter.